দলের সাংগঠনিক পদাধিকারী ও নির্বাচিত প্রতিনিধিদের কাছে এই কেন্দ্রীয় সভার খবর পৌঁছে দেওয়া হচ্ছে পুজোর মধ্যেই৷ প্যান্ডেলের জনসংযোগ পর্ব শেষ হলেই মুখ্যমন্ত্রী দলের নেতা -মন্ত্রীদের ঘর গোছানোর নির্দেশ দেবেন বলে সূত্রের খবর৷ সাংসদ , বিধায়ক , জেলা সভাপতিদের তো বটেই , জেলা পরিষদের সভাধিপতি এবং পুরপ্রধানদেরও ডাকা হবে সেই সভায়৷ দলের দুষ্কৃতীদের হাতে দেদার সাংবাদিক নিগ্রহে অপ্রস্ত্তত মুখ্যমন্ত্রী ভোট নিয়ে আজ পর্যন্ত প্রতিক্রিয়া দেওয়ার ঝুঁকি নেননি৷ এই বাস্তবতার কথা মাথায় রেখেই মমতা পুজোর পর থেকেই দলকে নতুন করে ভোটমুখী করতে শুরু করবেন৷ তবে দল ভাঙার প্রশ্নে তৃণমূলের বড় নেতারা বিদ্রোহী মুকুলকে প্রকাশ্যে অন্তত আমল দিতে চাইছেন না৷এই বিষয়ে সুব্রত মুখোপাধ্যায় মন্তব্য করেন , ‘মুকুল কোনওদিনই দল করতে পারবেন না৷ উনি প্রতি সাত দিন অন্তর এক এক রকম কথা বলেন৷ কখনও আবদুল মান্নানের কাছে যাচ্ছেন , তো কখনও রেজ্জাক মোল্লার কাছে৷ ওঁর দ্বারা আলাদা দল হবে না৷ ’মহালয়ার দিনই ভারতীয় ভাষা পরিষদ হলে সমাজের কিছু গণ্যমান্য নাগরিক এবং খোদ মুকুলের উপস্থিতিতে ‘খোলা হাওয়া ’ নামের একটি পত্রিকা চালুর কথা ঘোষণা করা হয়েছে৷ এই পত্রিকার প্রকাশক প্রস্তাবিত নতুন দল ‘জাতীয়তাবাদী তৃণমূল কংগ্রেসের ’ সভাপতি৷ ভবিষ্যতে মুকুলবাবু যদি নতুন দল খোলেন , তা হলে এই পত্রিকাই সেই দলের মুখপত্র হতে চলেছে বলে অনুমান করছে রাজনৈতিক মহল৷ রাজনৈতিক বিশ্লেষকরা বলছেন , বিহারে এনডি -এ জোটে কতটা জমি পায় সেটা দেখে নিয়ে বাংলায় তৃণমূলের বিরুদ্ধে কৌশল চূড়ান্ত করবেন বিজেপির কেন্দ্রীয় নেতৃত্ব৷ সেখানে ভোটপর্ব মেটার আগেই বিজেপির জাতীয় সভাপতি অমিত শাহ বাংলার শাসকদলকে ২০১৬ বিধানসভা নির্বাচন নিয়ে হুমকি দিতে শুরু করেছেন৷ অনেকেই মনে করছেন , বিহারের ফলাফলে উত্সাহিত হলে কেন্দ্র মমতার বিরুদ্ধে আগ্রাসন বাড়াতে পারে৷ এদিকে শিলিগুড়িতে সিপিএমের অশোক ভট্টাচার্যের পর পর দু’টি ভোটে পরীক্ষামূলক ভাবে প্রতিরোধের যে মডেলকে সুপারহিট বানিয়ে ছেড়েছেন , তাকে মোটেই খাটো করে দেখছে না শাসকদল। তাই পুজোর পর নেত্রী এলাকা ধরে ধরে দায়িত্বপ্রান্ত নেতাদের কাছে রিপোর্ট চাইবেন৷ বিধায়ক , সাংসদরা কী কী খাতে তাঁদের টাকা খরচ করতে পারেননি তার সবিস্তার তথ্যও চাইবেন তিনি৷ বিধানসভা ভোটে কোন কোন বিষয় নিয়ে নেতাদের প্রচারে যেতে হবে , তা -ও ওই বৈঠকে সবিস্তার আলোচনা করবেন মমতা।